S’obren les inscripcions al VIII Concurs d’Idees Emprenedores al Berguedà | Revista Tasta.cat\nDes de l’Agència de Desenvolupament del Berguedà, s’ha donat el tret de sortida a la 8ª Edició del Concurs d’Idees Emprenedores, donant continuïtat al format televisiu de l’any passat i amb majors premis que mai!\nEl concurs d’enguany reuneix més de 15.000€ en premis i es farà a través de la TV. En l’edició anterior, els emprenedors van poder exposar el seu projecte empresarial davant de més de 20.000 telespectadors de mitjana. Per això els organitzadors recomanen no deixar passar aquesta oportunitat de donar a conèixer el negoci.\nEl VIII Concurs d’Idees emprenedores al Berguedà és un projecte promogut per l’Agència de Desenvolupament del Berguedà que té per objectiu incentivar el talent creatiu i emprenedor, amb la finalitat de dinamitzar i promocionar la iniciativa emprenedora a la comarca del Berguedà.\nL’edició d’enguany compta amb el suport de TASTA.cat, entre altres mitjans i empreses.\nS’hi poden presentar totes aquelles iniciatives empresarials posades en marxa al Berguedà, iniciades posteriorment del 01/01/2016 o que tinguin previst de fer-ho abans del 30/09/2020.\nContacte: Sergi Serra Camprubi (serracs@adbergueda.cat) 938247700 ext 1.\nBASES – VIII Concurs Idees Emprenedores del Berguedà\nAquest concurs és un projecte promogut per l’Agència de Desenvolupament del Berguedà per incentivar el talent creatiu i emprenedor, amb l’objectiu de dinamitzar i promocionar la iniciativa emprenedora a la nostra comarca.\nEl Concurs d’Idees emprenedores arriba al 2019 encarant la seva 8a Edició, on els participants es sumaran a les 122 candidatures presentades fins al moment, en les 7 edicions anteriors, posant de manifest la bona salut de l’emprenedoria Berguedana.\nEn l’edició anterior el concurs va prendre un gir en tots els sentits, fent-lo més visible per tothom i fent el salt als mitjans audiovisuals, on tots els emprenedors van tenir la oportunitat de presentar el seu projecte a Xarxa TV (Televisió del Berguedà) davant de més de 20.000 telespectadors diaris.\nPer això, de cara aquesta edició volem seguir col·laborant amb Televisió del Berguedà i donant continuïtat a aquest format que representa una molt bona oportunitat per donar a conèixer els talents emprenedors que gaudim aquí la comarca del Berguedà.\nEl Concurs d’Idees Emprenedores estarà emmarcat dins un programa de televisió d’àmbit comarcal (XARXA TV). En aquest espai es donaran a conèixer totes les iniciatives, explicades pels seus promotors, on hi haurà la figura d’empresaris ja consolidats o periodistes amb prou bagatge per fer preguntes als participants i dirigir-los cap a l’èxit.\nEl programa es dividirà en dos apartats. El primer serà una breu explicació del projecte en el lloc de treball de l’emprenedor o en cas de no disposar-ne serà en un lloc escollit per Tv del Berguedà. Posteriorment es gravarà al plató de Tv del Berguedà la segona part on els emprenedors debatran un per un, al costat d’un presentador i alguna figura del món empresarial de la comarca, el seu projecte creat de la manera més visual possible. Tant el periodista com els empresaris podran fer preguntes en qualsevol moment a l’emprenedor, encaminades per a conèixer millor el projecte que s’explica. En total uns 15-20 minuts de programa per projecte.\n– Fomentar l’esperit emprenedor i innovador dels joves berguedans.\n– Impulsar la generació d’idees que solucionin necessitats reals.\n– Donar visibilitat als nous projectes innovadors dels emprenedors de la comarca\n2. Categoria dels premis:\n Premi emprenedor: es premiaran els projectes d’empresa més viables, innovadors i amb major potencial de creixement.\nPodran participar totes aquelles persones o grups de persones, majors de 18 anys i que tinguin un projecte empresarial al Berguedà, iniciat posteriorment del (1/1/2016) o a iniciar abans del 30/09/2020.\nUna mateixa persona podrà presentar tantes candidatures com cregui oportú.\n*Per a ser acceptat al certamen, és imprescindible entregar tota la informació requerida en els apartats posteriors (documentació).\n**Les candidatures guanyadores de edicions anteriors del concurs d’emprenedoria queden excloses de participació.\n4. Termini i lloc de presentació de les candidatures:\nEl termini de presentació de les candidatures és fins el 18/11/2019. Posteriorment s’avisarà als candidats per gravar a les instal·lacions de Xarxa TV poder emetre els programes, per la seva posterior valoració per part del Jurat i del Públic a través de internet.\nPlaça Sant Joan, 16, 1er pis.\ne-mail: serracs@adbergueda.cat / empresa@adbergueda.cat\n5. Sistema de Votació:\nEl sistema de votació i puntuació de les candidatures serà compartit:\n– Vot popular obert a través de internet\nUna vegada s’hagin emès tots els programes per XARXA TV, es posarà a disposició del públic general els vídeos complets de cadascuna de les candidatures amb una breu descripció, a través de internet. Es determinarà un termini de dies per a que tothom pugui votar i el guanyador del vot popular rebrà 500€ en metàl·lic. La votació popular es farà a través de la plataforma de Regió7.\n– Votacions Jurat\nUna vegada s’hagin emès tots els programes, el jurat es reunirà i decidiran els 3 guanyadors del Concurs d’Idees Emprenedores. Els guardonats rebran els premis detallats en els apartats següents.\nEl jurat estarà format per nou membres i tindrà la composició següent:\n– Un representant de l’Agència de Desenvolupament del Berguedà\n– Un representant de la FUB\n– Un representat de la Cambra de Comerç, delegació al Berguedà\n– Un representant de la CTAC\n– Un representant de la AIJEC\n– Un representant de l’ACEB\n– Un representant de l’Associació d’Hosteleria i Turisme del Berguedà\n– Un representant de l’Associació pel Desenvolupament Rural de la Catalunya Central\n– Un representant sector privat\n6.Criteris de valoració Jurat:\nRespecte el jurat, es valorarà tenint en compte els elements següents:\nCreació de llocs de treball: es valorarà si el projecte pot tenir impacte en la dinamització del mercat de treball tant a curt com a mig/llarg termini.\n– Es valorarà la creació d’un nou servei /producte inexistent al territori.\n– Es valorarà l’aplicació de millores en productes/serveis ja existents al territori.\n– Es valorarà l’aplicació de noves tecnologies als processos de producció.\n– Es valorarà l’aplicació de noves tecnologies d’informació als diferents processos de l’empresa\n– Es valoraran noves formes d’organització del treball.\n– Es valoraran innovacions en els processos productius o en les vies de comercialització.\n– Viabilitat comercial, tècnica, organitzativa i econòmica:\n– Es valorarà la viabilitat del projecte empresarial, tenint especialment en compte els aspectes econòmics-financers.\n– Es valorarà el grau de definició i de maduració del projecte.\nSostenibilitat econòmica del projecte:\n– Es valorarà l’aprofitament dels recursos endògens del territori i sostenibilitat social.\n– Es valorarà la viabilitat del projecte social, tenint especialment en compte els aspectes econòmics-financers i la seva sostenibilitat al llarg del temps.\n– Es valorarà el grau de definició i de maduració del projecte. Pla pilot, projecte en funcionament o projecte consolidat.\n– Domini d’Internet i implantació de pàgina web bàsica amb gestor de continguts WordPress. En cas de tenir pàgina web, campanya de màrqueting digital a escollir: posicionament SEO bàsic durant 1 any o campanya de publicitat SEM Google AdWords durant 6 mesos, per part d’Inforber.\n– 5 sessions de coaching empresarial, per part de Moi Acció.\n– 1 Sopar al fòrum de la Catalunya Central per part de AIJEC Catalunya Central.\n– Servei de gestoria gratuït durant dos trimestres, a escollir entre una de les gestories / assessories col·laboradores. (valor equivalent a alta autònoms i 2 trim. de liquidació de les obligacions fiscals: IRPF i IVA).\n– 6 mesos d’estada gratuïta en un dels despatxos del Centre d’Empreses de l’Agència de Desenvolupament del Berguedà (segons disponibilitat i condicions de viver).\n– 6 mesos d’estada gratuïta en una de les naus del Viver d’Empreses de l’Agència de Desenvolupament del Berguedà (segons disponibilitat i condicions de viver).\n– Assessorament en la posada en marxa i consolidació del projecte durant un any, per part de l’Agència de Desenvolupament del Berguedà.\n– Una tutoria formativa presencial de tres hores (1,5 hora de fiscalitat / 1,5 hora de laboral), per part de la Confederació de Treballadors Autònoms de Catalunya (CTAC).\n– 2 anys de quota de soci gratuïta, atenció personalitzada per part dels sèniors ACEB i per part d’empresaris/àries en actiu. (Per gaudir de la quota de soci gratuïta és necessari estar constituït com empresa o autònom)\n– Formació valorada en 10h de experts de la cambra de comerç en diversos àmbits\n*Àmbits (a escollir): Comerç i màrqueting, Desenvolupament de competències, Aspectes financers i fiscal, Diagnòstic i acompanyament TIC, E-Business, Màrqueting digital, comerç electrònic i posicionament web\n– Assessorament energètic personalitzat (anàlisi energètic de l’empresa i estudi de contractació) per part de l’Associació pel Desenvolupament Rural de la Catalunya Central. (per empreses de nova creació, hauria de passar mínim 6-8 mesos des de l’entrada en funcionament per poder fer l’estudi (millor si passa 1 any sencer).\n– Assessorament en el model negoci i pla de màrqueting, per part del programa FUB e+i, UManresa-Universitat Central de Catalunya.\n– Pels projectes sector d’ hostaleria i turisme: 2 trimestres de gestoria gratuïts + 1 any d’accés a www.hostaldata.com, per part de l’Associació d’Hostaleria i Turisme del Berguedà.\n– Primera campanya publicitària, a través de Regió7. (Campanya Publicitària amb 4 anuncis de mida 132 mm d’alt x 97 mm d’ample a Regió7 + 50.000 impressions d’un banner 300×300 a la web de Regió7).\n– Anunci o entrevista en format de pàgina sencera a la revista TASTA\n– 2.000 euros.\n– 3 mesos d’estada gratuïta en un dels despatxos del Centre d’Empreses de l’Agència de Desenvolupament del Berguedà (segons disponibilitat i condicions de viver).\n– 3 mesos d’estada gratuïta en una de les naus del Viver d’empreses de l’Agència de Desenvolupament del Berguedà (segons disponibilitat i condicions de viver).\n– 1 any de quota de soci gratuïta, atenció personalitzada per part dels sèniors ACEB i per part d’empresaris/àries en actiu. (necessari estar constituït com empresa o autònom)\n– Assessorament en el model negoci i pla de màrqueting per part del programa FUB e+i, UManresa-Universitat Central de Catalunya.\n– Pels projectes sector d’ hostaleria i turisme: 1 any d’accés a www.hostaldata.com, per part de l’Associació d’Hostaleria i Turisme del Berguedà.\n– Anunci de mitja pàgina a la revista TASTA\n– 1.000 euros.\n– 1 any de quota de soci gratuïta, atenció personalitzada per part dels sèniors ACEB, i anàlisi de clients a càrrec de Jaume Soler, per part de l’Associació Comarcal d’Empresaris del Berguedà (ACEB). (necessari estar constituït com empresa o autònom)\n– 500 euros en metàl·lic\n*nota: Tots els premis en metàl·lic aniran subjectes a IRPF\nTots els models requerits es podran trobar a la web: www.adbergueda.cat\n1- Sol·licitud de participació\n2- Fotocòpia del DNI dels promotors\n3- Breu Pla Financer *(es l’únic document que no es troba a la web i que cada emprenedor elabora el seu en un excel)\n9. Resolució, comunicació i entrega dels premis\nD’acord amb l’acta final, l’organització dictarà resolució d’atorgament dels premis, tant des de la vessant del vot popular com del veredicte del Jurat.\nLa comunicació de quines han estat les persones guanyadores del concurs i l’entrega dels premis tindrà lloc mitjançant un acte públic. S’avisarà amb antelació a tots els participants.\nAcceptar les bases del concurs. Garantir l’exactitud de les dades i el compliment dels requisits legals que s’assenyalen en aquestes bases. La falsedat de dades o l’ incompliment dels requisits donarà lloc a la devolució del premi percebut.\n* Aquestes bases han estat elaborades per l’Agència de Desenvolupament del Berguedà.\n* Una vegada transcorregut el període per a la presentació de candidatures, es procedirà a comprovar que cada sol·licitant aporti la documentació requerida. En el cas que es detecti alguna deficiència en la documentació presentada juntament amb la sol·licitud, l’organització requerirà a la persona o persones sol·licitants perquè presentin aquesta documentació, i es descartaran aquelles sol·licituds que presentin algun tipus d’errada o deficiència.\n* El jurat es reserva el dret de demanar als candidats informació addicional o aclariments sobre el seu projecte empresarial.\n* Una vegada elaborada la llista de sol·licituds acceptades, el jurat iniciarà la seva valoració.\n* La resolució del concurs, conformada per la puntuació del jurat i del vot popular serà pública i inapel·lable. Hi ha la possibilitat que algun premi quedi desert, quan no existeixin candidatures que reuneixin els requisits mínims o no s’adeqüin als criteris de valoració. També es reserva el dret d’atorgar una o vàries mencions a candidatures que el jurat creu que han de ser distingides. Aquestes mencions, en el cas d’atorgar-se, tindran una dotació a determinar per l’Agència en forma dinerària o de serveis.\n* Els organitzadors del concurs es reserven el dret a la difusió pública d’aquesta convocatòria, respectant sempre la confidencialitat sobre les dades dels projectes presentats.\n* La participació en aquest concurs implica la plena acceptació del contingut d’aquestes bases.\n* Es garanteix que qualsevol documentació i informació proporcionada per les empreses i emprenedors participants en aquest certamen serà tractada amb la màxima confidencialitat.\n*Correspondrà als organitzadors la facultat de resoldre qualsevol qüestió que es pugui presentar en relació amb la interpretació d’aquestes bases.\n*Les persones guanyadores podran utilitzar els premis com a element de promoció, però hauran de fer referència al certamen i a l’any en què van ser atorgats.\n*Els premis tenen data de caducitat a 31/12/2020, per tan els candidats guanyadors hauran de gaudir dels premis abans d’aquesta data, a excepció del que atorga el LEADER que tindrà una durada superior.\nNota: L’organització del Concurs no es fa responsable dels serveis rebuts com a premis per part dels col·laboradors i, alhora, es reserva el dret d’efectuar qualsevol canvi, aclariment o rectificació de les Bases, si es dóna justa causa, sempre fent-ho públic de la mateixa manera que s’han fet públiques les presents bases.\nEtiquetes Agència de desenvolupament del BerguedàBerguedàconcursEmprenedoriaIdees\nSense respostes a “S’obren les inscripcions al VIII Concurs d’Idees Emprenedores al Berguedà”


Els professionals valoren satisfactòriament les estacions clíniques de l’ICS | ECAP blog\n← Novetat en la selecció del diagnòstic en el cas de medicació amb finançament parcial\nHem renovat la pantalla de períodes d’activitat →\nEls professionals valoren satisfactòriament les estacions clíniques de l’ICS\nPublicat el 17 febrer 2014 per ecapics\nLes estacions clíniques de treball de l’ICS són valorades satisfactòriament pels seus usuaris, segons les dades de la darrera enquesta dels sistemes d’informació assistencials de l’ICS. En aquest sentit, un 87% de les persones que van respondre el qüestionari valoren amb més d’un 5 l’adequació dels programes de gestió assistencial a les necessitats dels professionals.\nConcretament, l’Estació clínica d’atenció primària (ECAP) obté una mitjana de 7; l’estació d’atenció especialitzada d’Argos basada en tecnologia SAP és valorada amb un 6,3; la plataforma de treball d’infermeria per a hospitals Gacela Care aconsegueix un 6 de mitjana, i el programa de prescripció i dispensació hospitalària de medicaments Silicon obté una valoració mitjana de 6. Els usuaris també valoren satisfactòriament les millores introduïdes a ECAP i SAP.\nEl sondeig es va realitzar durant la primavera de 2013 entre els usuaris de les aplicacions de gestió clínica de l’ICS, que eren tant de l’ICS com d’altres entitats que també fan servir aquestes eines. En total, van respondre 10.893 persones, de les quals, 9.991 eren treballadors de l’ICS i 902, d’altres institucions.\nL’enquesta també preguntava sobre la necessitat de disposar d’un espai de participació activa per als usuaris d’ECAP i SAP. En els dos casos, la majoria de professionals hi estava d’acord, especialment en el cas de l’Estació clínica d’atenció primària.\nEn aquest sentit, el mes de desembre es va posar en marxa l’ECAP blog, un espai que recull les darreres novetats introduïdes a l’Estació clínica, que permet als usuaris poder fer comentaris i preguntes sobre aspectes relacionats amb el funcionament de l’aplicació. Des de la seva posada en funcionament, el blog ha rebut gairebé 22.000 visites i 54 comentaris. Properament, està previst publicar un altre blog per al projecte Argos, que inclou les plataformes clíniques de SAP Assistencial, Gacela Care i Silicon.\nAquesta entrada s'ha publicat en Notícia i etiquetada amb argos, ECAP, ECAP blog, enquesta, Gacela, SAP, satisfacció, Silicon. Afegiu a les adreces d'interès l'enllaç permanent.


Prop d’un centenar de persones es manifesta a la plaça de l’Ajuntament per donar suport als CDR detinguts – Vilassar Ràdio\nProp d’un centenar de persones es manifesta a la plaça de l’Ajuntament per donar suport als CDR detinguts\nAquest dilluns al vespre, i com ha passat en moltes poblacions catalanes, gairebé un centenar de persones es van aplegar a la plaça de l’Ajuntament de Vilassar de Mar per donar suport als 9 membres dels Comitès de la Defensa de la República que van ser detinguts per la Guàrdia Civil acusats de preparar accions terroristes amb explosius. A Vilassar de Mar es van cridar proclames en favor dels detinguts. Tots som CDR i No tenim por van ser les proclames més escoltades.\nA Sabadell, d’on són quatre dels 9 detinguts, la concentració va arribar a aplegar prop de 4.000 persones, segons fonts de la Policia Local de la cocapital del Vallès Occidental. A Barcelona, la concentració es va fer davant de la Comandància de la Guàrdia Civil, a la Travessera de Gràcia. Es van reunir unes dues mil persones que van expressar el seu malestar amb les detencions.\nLa Fiscalia els imputa terrorisme, rebel·lió i tinença d’explosius\nLa Fiscalia de l’Audiència Nacional imputa als 9 detinguts, set dels quals han estat ja traslladats a Madrid i han fet nit a les dependències de la Guàrdia Civil a Tres Cantos, els delictes de terrorisme, rebel.lió i tinença d’explosius. Per a la fiscalia, els detinguts són “un grup terrorista de caràcter secessionista” i alerta que estaven preparats per actuar “contra objectius seleccionats per un grup del militants dels CDR”.\nL’operació, que va mobilitzar mig miler d’agents de la Guàrdia Civil, es va centrar en Sabadell, on es van fer 10 escorcolls, Mollet, Cerdanyola del Vallès, Santa Perpètua de Mogoda, Sant Fost de Campsentelles, Sant Pere de Torelló i Gurb. Els detinguts són 8 homes i una dona que tenen entre 35 i 50 anys i podrien passar a disposició judicial demà mateix.\nFonts de la investigació han revelat que entre el material trobat als detinguts, termita, òxid de ferro i nitrat amònic, hi havia anotacions per elaborar explosius de Goma 2. També se’ls hauria trobat un plànol amb la ubicació de la caserna de la Guàrdia Civil de Canovelles.\nNotícia anteriorActe organitzat per ANC en defensa dels polítics catalans presos


L’'smartphone' s’ha convertit pràcticament en una extensió de nosaltres mateixos\n3 min. 12/01/2020 09:00\nFa 50 anys vam conquerir la Lluna amb una màquina menys potent que el nostre smartphone. Perquè ens en fem una idea, els dos ordinadors de bord de l’Apol·lo XI d’aquell 1969 tenien tanta memòria com un Commodore 64 del 1982, un dels primers ordinadors personals que es van comercialitzar, o vuit vegades menys memòria que un dels grans computadors d’aquells anys, l’IBM XT. I el gran salt: gairebé qualsevol smartphone que vegem pel carrer té unes 400.000 vegades més memòria que aquells dos ordinadors de bord.\nPer tant, és ben oportú que ens preguntem fins on ens portarà aquest petit però tan potent dispositiu tecnològic, si fa mig segle una tecnologia tan rudimentària ens va portar a més de 380.000 quilòmetres de distància. I és probable que la resposta l’entenguem gairebé com una paradoxa, perquè la tecnologia arriba cada vegada més lluny, però per acostar-se cada vegada més al nostre cos. Almenys la tecnologia d’utilització personal.\nI és que l’ smartphone s’ha convertit pràcticament en una extensió del nostre propi cos. El dispositiu i les diverses aplicacions amb què es treballa han passat de servir per connectar-nos al món i a les xarxes socials a ser necessàries per a diverses tasques quotidianes i professionals i, en un gir inesperat de la història, fins i tot –i a vegades– per desconnectar. El tenim per fer-ho tot.\nL’estem començant a fer servir per pagar qualsevol servei, per trobar lloc per aparcar el cotxe, per marcar-nos una ruta i no perdre’ns allà on siguem –i encara que no hi haguem estat mai–, per controlar i gestionar les nostres finances, per millorar les nostres experiències culturals i turístiques, per salvar barreres idiomàtiques amb traduccions instantànies...\nPerò també per controlar la nostra salut bàsica, per gestionar el rendiment de la nostra estona d’exercici físic o del nostre descans... Fins i tot per guanyar eficiència amb la nevera de casa i els aliments que hi tenim, o per conèixer la traçabilitat i la qualitat dels productes alimentaris que adquirim! O certificar la nostra identitat a casa, el cotxe, la feina...\nTot plegat només en relació a les capacitats tecnològiques dins de l’ smartphone, perquè arribarà un moment que realment el que comptarà serà l’aplicació, no l’eina, i aquesta aplicació o dispositiu el trobaràs a... les ulleres, a la roba, en un xip implantat...\nPerquè en la cursa per millorar la vida de les persones tota tecnologia està destinada a deixar obsoleta l’anterior i a ser deixada per obsoleta per la següent. I en el món digital això és exponencial. Per això, entitats com CaixaBank inverteixen en innovació digital, per contribuir al benestar financer de les persones.


En marxa els equipaments per a aïllar temporers amb coronavirus a Girona - Diari de Girona\nEn marxa els equipaments per a aïllar temporers amb coronavirus a Girona\nL'espai compta amb circuits diferenciats per als pacients i per al personal de la Creu Roja\n18.08.2020 | 16:15\nEn marxa els equipaments per a aïllar temporers amb coronavirus a Girona Diari de Girona\nEl Departament de Treball, Afers Socials i Famílies obre aquest dimarts a la tarda una granja escola de Cabanes (Alt Empordà) com a espai per a temporers de les comarques gironines que tinguin coronavirus però siguin asimptomàtics. Compta amb una capacitat inicial de 20 persones, però des del Departament han avançat que es podria ampliar, si fos necessari. El servei estarà gestionat per Creu Roja i comptarà amb integradors socials, voluntaris i també auxiliars d'infermeria.\nLa granja escola s'ha distribuït de tal manera que hi hagi un circuit per al personal de Creu Roja i un altre de diferent per als temporers que s'hi quedin durant els 14 dies d'aïllament amb l'objectiu de minimitzar el risc de contagi.\nDes d'aquest dimarts a la tarda els temporers que treballin a les comarques gironines i pateixin coronavirus de forma asimptomàtica ja podran aïllar-se en una granja-escola de Cabanes (Alt Empordà). Aquest és un dels tres espais que El Departament de Treball, Afers Socials i Famílies ha habilitat pels treballadors del camp a la demarcació gironina i que no tinguin un espai on aïllar-se.\nL'espai compta amb 20 places inicials, però es podrien ampliar si fos necessari. En aquesta granja-escola, els temporers podran dormir-hi, menjar-hi i també tindran una zona a l'aire lliure i una sala polivalent amb televisió on esbargir-se.\nEls temporers que arribin a aquest espai serà després que l'Àrea Bàsica de Salut del municipi on treballen o habiten els hagi fet un PCR i hagi sortit positiu. Des del centre els derivaran a l'espai i allà diversos voluntaris de la Creu Roja s'encarregaran de la seva estada.\nDe fet, Creu Roja serà l'entitat que gestioni els espais per a temporers. S'encarregaran que els pacients sense símptomes d'aquesta granja-escola de l'Alt Empordà segueixin el seu aïllament i estiguin en bones condicions. Per això hi haurà integradors socials, treballadors socials i auxiliars d'infermeria, a banda de voluntaris.\nEls auxiliars s'encarregaran de prendre la temperatura a tots els pacients que hi hagi a l'espai per comprovar que no tinguin febre. En cas de detectar algun símptoma de la malaltia, se'l derivarà a un centre sanitari o un altre espai reservat per a persones malaltes amb símptomes lleus.\nPer altra banda, la directora dels Serveis Territorials de Treball, Afers Socials i Famílies a Girona, Marta Casacuberta, ha destacat que l'espai està pensat per a temporers, però també estarà obert a "persones que no hagin contractat i no tinguin un lloc on fer l'aïllament". Per aquest mateix motiu, els tres centres per a temporers que s'hagin d'aïllar estan a l'Alt Empordà.\n"Dos terceres parts dels temporers de Girona són de l'Alt Empordà i la resta són del Baix", ha detallat Casacuberta. Per aquest motiu han buscat centres que siguin relativament propers als llocs de treball. A banda de l'espai per a persones amb coronavirus i sense símptomes de Cabanes, Treball també compta amb una casa de colònies a Pontós destinada als treballadors que hagin donat positiu al PCR però hagin estat contactes estrets d'un cas i hagin de quedar-se 14 dies en aïllament preventiu.\nPer últim, el Departament també ha reservat 58 places d'un hostal de Viladamat per als temporers que s'hagin hagut de fer un PCR i estiguin a l'espera dels resultats.\nDins de la granja-escola de Cabanes hi ha dos circuits diferenciats per minimitzar el risc de contagi. Per una banda, hi ha les zones que podran trepitjar i hauran de passar els pacients de coronavirus sense símptomes. Per altra, hi ha un altre accés a la casa que serà només per a voluntaris i treballadors de la Creu Roja, així com també una zona administrativa, un lavabo i un magatzem. Cada vegada que alguna persona de l'entitat entri a la casa, haurà d'equipar-se amb mascareta, ulleres i un vestit que eviti que els pacients puguin traspassar el virus.


1013 Amsterdam, Països Baixos\nActors principals: Jordi Cortés , Damián Muñoz\nProductor/s: Hanneke Niens (Key Film) , Hans de Wolf (Key Film)\nDirector/s: Clara van Gool\nGuió: Jordi Cortés , Damián Muñoz , Clara van Gool\nMuntatge: Stefan Kamp , John Hipkiss\nDirecció de producció: Marco Rooth\nDisseny de so: Alex Booy\nSo directe: Alex Booy\nDirecció artística: Paula Loos\nVestuari: Gwen van der Pluim\nTerritori: Països Baixos\nLa recerca de la veritat com a força alliberadora, com a suport ètic imprescindible per endurar el transcurs d’una vida, és el centre d’aquesta novel·la magistral. La tremenda exactitud de la seva prosa, a penes temperada d’un vernís de refinada malenconia, unida a la vigència de les seves propostes morals, situa a Sandor Márai entre els grans escriptors europeus del segle XX. L’esplendor d’antany ja no existeix, tot anuncia la fi d’una època. Dos homes madurs, que de joves havien estat amics inseparables, es citen per sopar després de quaranta anys sense veure’s. Ambdós han viscut a l’espera d’aquest moment, doncs entre ells s’interposa un secret d’una força singular. Tot convergeix cap a un duel sense armes, tot i que potser molt més cruel, que porta en comú el record inesborrable d’una dona. La tensió augmenta, línia darrera línia, fins que es fa casi insuportable però, la prosa continua, implacable, precisa, fidel reflectint l’empeny dels protagonistes per furgar fins allò més recòndit de les seves ànimes, allà on es troben aquelles veritats, de les que el seu descobriment provoca, al mateix temps, un insostenible dolor i un incontenible impuls vital.


Un homenatge al patrimoni català | La botiga de Som\nUn homenatge al patrimoni català\nAgost 2020. Núm 221\nEL PATRIMONI, AL WEB\nUna línia del temps tridimensional\nAquest homenatge al patrimoni català es completa amb la línia del temps El patrimoni català any a any, una línia del temps tridimensional amb cent monuments que van des de la prehistòria fins al segle XX. Consulteu-la a sapiens.cat/patrimoni\nCarla Galisteo (textos) i Caterina Úbeda (concepte, interactiu i textos segles XIX i XX)\nEL 'TOP TEN' DEL PATRIMONI CATALÀ\n10 reportatges amb il·lustracions exclusives\nTots els reportatges dels especials contenen il·lustracions fetes exclusivament per a SÀPIENS signades per alguns dels millors 'sketchers' del nostre país.\nAquesta estàtua que mira el mar és la troballa més important d'Empúries. Representa Asclepi, el déu grec de la medicina. Els malalts li resaven per guarir-se\nEmpúries, el bressol de la nostra cultura\nLa visita a Empúries, jaciment ubicat en un marc incomparable, et permetrà conèixer com era la vida, l’economia, l’espiritualitat i l’organització de les civilitzacions gregues i romanes.\nMaria Carme Roca (text) / Joan Ramon Farré ('sketch')\nTàrraco, la ciutat sota els nostres peus\nDurant 700 anys, Tàrraco va ser una de les ciutats més importants de l’imperi Romà, fins al punt de convertir-se en la capital de la província de la Hispània citerior. Recorrem els principals espais que ens ha llegat aquesta edat d’or i passegem també per places i racons on les restes han quedat integrades en la ciutat actual.\nCristina Serret (text) / Juan Linares ('sketch')\nSant Pere de Rodes, el nostre 'Nom de la rosa'\nQuan s’arriba a Sant Pere de Rodes, és fàcil d’evocar l’inici de la gran novel·la d’Umberto Eco i que condensa tot el nostre imaginari medieval. La mar de teló de fons, la tramuntana i un conjunt monumental ple de singularitats format pel monestir, el castell de Verdera i el poble de Santa Creu fan de Sant Pere de Rodes una visita imprescindible de l’Alt Empordà.\nCristina Masanés (text) / Amèlia Mateos ('sketch')\nLes pintures de Sant Climent de Taüll són la icona del romànic català. Els originals es troben protegits al Museu Nacional d’Art de Catalunya, però només amb una visita a la Vall de Boí, es comprèn la magnitud d’aquesta obra.\nAnna Sàez (text) / Xavi Julià ('sketch')\nReial monestir de Santa Maria de Poblet, l'encís del poder\nGran senyor feudal de set baronies i una setantena de pobles, panteó reial d’alguns dels reis catalans més il·lustres, tres vegades profanat, renascut d’entre la runa, protegit pel Govern de la República i, fins i tot, venerat per Franco. Poblet condensa els millors i pitjors moments dels nostres darrers mil anys d’història. Benvinguts a un dels cors espirituals del nostre país.\nArnau Cònsul (text) / Josep Ramon Roy ('sketch')\nCastell de Miravet, la frontera entre cristians i musulmans\nFa gairebé 900 anys, els comtats catalans lluitaven amb el califat de Còrdova pel control de la vall de l’Ebre. En aconseguir-lo, van cedir el castell de Miravet als cavallers de l’orde del Temple perquè defensessin la nova frontera. Avui, en aquesta impressionant fortalesa se superposen tots els estrats de la seva llarga i llegendària història.\nOriol Gracià (text) / David Pradas ('sketch')\nLa Seu Vella, l'acròpoli lleidatana\nAlbert Velasco Gonzàlez (text) / Lucía Gómez ('sketch')\nCastell de Cardona, un dia a la fortalesa de la sal\nDurant la guerra de Successió aquest castell del segle XI situat a la comarca del Bages va combatre estoicament l’embat de les tropes borbòniques. Els seus murs i torres, però, també expliquen moltes altres històries, algunes de protagonitzades per donzelles i fantasmes.\nVíctor Farradellas (text) / Santi Sallés ('sketch')\nLa Pedrera, un bloc de pisos únic al món\nLa Casa Milà és l’edifici d’Antoni Gaudí que fusiona de forma més clara arquitectura i natura, aquest estil tan avançat al seu temps que ha calgut que passessin dècades per trobar-li un nom: arquitectura orgànica. Objecte de polèmiques i de conflictes, avui la Pedrera és considerada una obra mestra de l’arquitectura.\nSònia Casas (text) / Daniel Pagans ('sketch')\nHospital de la Santa Creu i Sant Pau, una ciutat dins d'una ciutat\nL’Hospital de la Santa Creu i Sant Pau, obra de Lluís Domènech i Montaner, ens permet passejar per un escenari exemplar del modernisme català i, al mateix temps, conèixer la història de la medicina.\nMaria Coll (text) / Daniel Castro ('sketch')\nSUPLEMENT 'ESPAIS DE MEMÒRIA'\nEls escenaris més emblemàtics de la nostra història\nEl número 221 de la nostra revista s'acompanya d'un suplement dedicat als escenaris clau de la nostra memòria.\nSi t'ha agradat Un homenatge al patrimoni català, t'agradarà...


Facultat de Dret > Innovació\nUdG Facultat de dretInnovació\nL'any 2021, la Facultat de Dret ha obtingut diversos ajuts econòmics del Programa d'impuls per a la Innovació Docent i la Millora de la Qualitat de la Docència (Model UdG21). Així mateix, la Facultat participa en ajuts obtinguts per altres centres de la universitat.\nEls projectes obtinguts són 5. Els quatre primers corresponen al Suprograma 1 de la convocatòria ("Projectes d'innovació docent dels centres docents") i tenen a veure amb la inclusió de la perspectiva de gènere al Grau en Dret (projecte 1.1); la introducció dels estudis sostenibles (projecte 1.2); la modificació de competències als graus (projecte 1.3), i la clínica d'intervenció jurídica i social (projecte 1.4). El cinquè projecte, relatiu a les simulacions judicials ("Dret & Rol") pertany al Subprograma 2 ("Projectes d'innovació docent col·laboratius i de creació d'entorns d'aprenentatge innovadors") (veure més avall).\nLa durada de tots els projectes acaba el 31 de desembre de 2022.\n1.1. Projecte "Inclusió de la perspectiva de gènere al Grau en Dret de la UdG"\nPersona directora: Dr. Albert Ruda (degà)\nPersona coordinadora: Dra. Esther Blay (vicedegana)\nLa introducció de la perspectiva de gènere als estudis universitaris és una pràctica molt estesa a Europa i els Estats Units, a la que recentment s’hi han sumat les universitats del nostre entorn, en part gràcies a un marc normatiu que així ho encomana (art. 25 de la Llei Orgànica 3/2007 d'Igualtat efectiva entre dones i homes i art. 28 de la Llei 17/2015, d'igualtat efectiva de dones i homes).\nEl punt de partida per la tasca descrita acostuma a ser un estudi diagnòstic de l’estat de la perspectiva de gènere en un estudi concret. En aquest sentit, la Facultat de Dret de la Universitat de Girona va dur a terme un estudi diagnòstic de la introducció de la perspectiva de gènere als Graus en Ciències Polítiques i de l’Administració i Criminologia, publicat el 2019. Aquest diagnòstic va posar de manifest les limitacions i les fortaleses existents pel que fa a continguts docents, referències bibliogràfiques, treballs finals de Grau, pràctiques externes, metodologies docents i altres elements propis de la docència i va fer propostes de millora.\nLa centralitat del Grau en Dret a la Facultat i el seu impacte pel que fa al nombre d’estudiants recomanen que es dugui a terme aquest tasca d’estudi i es puguin identificar línies i accions concretes de millora.\nEs pot destacar, doncs, la maduresa de la proposta, en el sentit que suposa donar continuïtat a una tasca que ja es va endegar a la Facultat, en ocasió dels anteriors Ajuts d’innovació docent de la UdG. De fet, la delegada d’Igualtat de Gènere de la UdG és una professora de la FD (Anna Maria Pla). A més, diverses professores de la Facultat són membres del Grup d’Innovació Docent (GID) en Igualtat de Gènere. Finalment, el mateix degà de la FD (Albert Ruda) ha estat desenvolupant tasques per a promoure la igualtat de gènere a la legislació, en el si del Grup de treball constituït a l’Observatori de Dret privat de Catalunya (Conselleria de Justícia de la Generalitat). Aquests treballs s’han traduït en un projecte de llei de reforma que s’espera que el Parlament tramiti properament.\nEls objectius del projecte es centren, en primer lloc, a mesurar i descriure el grau en què està present la perspectiva de gènere en la transferència i transmissió de coneixements al Grau en Dret, incloent el reconeixement i visibilització de referents no masculins en les disciplines jurídiques; revisió dels continguts acadèmics i la presència del gènere com a categoria; revisió de les estratègies educatives desenvolupades a les diferents assignatures del grau, incloses les optatives i les pràctiques externes. A més, l’anàlisi de gènere del cos docent del Grau.\nEn segon lloc, amb aquest projecte es busca la realització de propostes concretes a curt, mitjà i llarg termini que promoguin la incorporació de la perspectiva de gènere en l’àmbit de la transmissió de coneixements, els continguts acadèmics i les metodologies docents, a partir de la informació continguda a l’informe de diagnosi i proporcionada per professorat i les fonts documentals diverses (revisió de plans d’estudi, Memòries, Fitxes docents, etc.).\nAquest objectiu està plenament en línia amb els Objectius del Desenvolupament Sostenible, concretament amb l’ODS núm. 5 (Igualtat de Gènere).\nLa proposta és innovadora. Òbviament, no en el sentit que no s’hagi fet mai una cosa semblant, ja que, com s’ha dit, ja es va fer un estudi semblant en els altres Graus de la Facultat. És innovador en el sentit que no es té constància que cap Grau en Dret a Espanya hagi estat objecte d’una tal revisió, i per descomptat és la primera vegada que es fa a la UdG. També pot ser un estudi pioner a la mateixa universitat i pot servir de model per a altres facultats del nostre entorn. Els resultats poden ser molt rellevants en aquest sentit, ja que impliquen un replantejament profund del grau d’acord amb una òptica nova.\nPel seu abast és una proposta que tindria un gran impacte a la Facultat, ja que és el Grau amb més estudiants i professorat.\nEls resultats són escalables a altres estudis perquè cal avançar en aquest terreny i la innovació en aquest sentit pot suposar una progressió que beneficiï a altres graus de l’àmbit científico-social especialment.\nL’elaboració de l’informe diagnòstic, la seva presentació i la organització dels tallers serà duta a terme per una entitat externa especialitzada, si cal amb el suport de becaris/àries. Es comptarà amb l’impuls i el suport del GID de Transversalització de Gènere i la cooperació de la Coordinació del Grau en Dret.\n1.- Informe diagnòstic sobre la inclusió de la perspectiva de Gènere al Grau en Dret, amb la identificació dels indicadors rellevants i el seu grau d’assoliment, així com propostes concretes d’actuacions de millora;\n2.- Sessió de presentació i difusió dels resultats entre el PDI i estudiantat del Grau;\n3.- Tallers de formació per l’aplicació de les conclusions de l’informe i la introducció de la perspectiva de gènere a les assignatures del Grau.\nPressupost obtingut a la convocatòria:\n1.2. Projecte "Estudis sostenibles"\nPersona coordinadora: (per definir)\nLa formulació dels Objectius del Desenvolupament Sostenible (ODS) està suposant una autèntica revolució en la manera com s’enfoquen moltes disciplines científiques en els estudis que tradicionalment s’imparteixen en les Facultats de Dret. Un exemple molt clar és el del Dret privat.\nLa majoria de Codis civils europeus no parlen del medi ambient. La sostenibilitat de les propostes de regulació no es té en compte ni en el moment de formular les regles per part dels legisladors, ni tampoc en el moment d’aplicar-les. La sostenibilitat no només convida, sinó que obliga a qüestionar moltes de les regles en si mateixes. La regulació tradicional de la propietat és una bona mostra, ja que les regles que la integren es formularen principalment al segle XIX, quan les idees de sostenibilitat i protecció del medi ambient no s’havien formulat en la seva forma actual.\nA tot Europa, proliferen ara els estudis que subjecten principalment els estudis de Dret al prisma de la sostenibilitat. Són les regles sobre herències, contractes, família, societats, treball, etc., compatibles amb el desenvolupament sostenible? Aquesta pregunta, aparentment senzilla, convida a un repte majúscul, com ja apunten alguns estudis pioners de països del nostre entorn cultural (v.gr. a Holanda l’estudi pioner de Bram Akkermans, ”Duurzaam Goederenrecht: naar een herijking van ons goederenrechtelijk stelsel?”, Tijdschrift voor Privaatrecht, 2018, núm. 55(3), 1437-1470; més recentment Mathilde Hautereau-Boutonnet, Le code civil: un code pour l'environnement, Paris: Dalloz, 2021).\nÉs la regulació de la innovació, les subvencions, el Dret públic dur (el “command and control”) reconciliable amb la sostenibilitat? Per exemple, la irrupció de les noves tecnologies suposa la necessitat de replantejar-se molts aspectes que la legislació ni tan sols es planteja. En particular, és un cas molt conegut que el blockchain (o cadena de blocs) ofereix innumerables possibilitats. El blockchain podria comportar la supressió de múltiples intermediaris, inclosos els jurídics (com els Notaris o els Registradors), el que suposaria un terrabastall no només en la pràctica jurídica sinó també en l’aspecte docent. No obstant això, el mateix blockchain comporta uns costos altíssims en termes ecològics. Així doncs, el Dret s’ha de plantejar un posicionament que estimuli la innovació disruptiva però al mateix temps, per pur respecte als ODS, cal no perdre de vista la sostenibilitat de les solucions.\nAquests casos són merament alguns petits exemples de les profundes implicacions que la sostenibilitat pot tenir sobre els currícula tradicionals.\nEn aquest sentit, la UdG ha vingut desenvolupant un treball interdisciplinari al voltant de la sostenibilitat, en el si d’una Xarxa d’Innovació Docent (de la qual és membre el degà de la Facultat de Dret, sigui dit de passada). Es tracta de la Xarxa d'Innovació Docent sobre els ODS en la docència. L’anàlisi de la sostenibilitat pot tenir un impacte a diversos nivells:\nFormulació de les competències (“la sostenibilitat de les solucions legals”)\nDefinició dels temaris\nManera com s’ensenyen les assignatures (els mètodes docents són sostenibles?)\nMètodes d’avaluació (p.ex. ús del paper, noves tecnologies, etc.)\nFormulació dels continguts (regles objecte d’estudi i anàlisi)\nLa proposta que es presenta consisteix en posar en relació els nombrosos estudis que s’estan fent en relació amb la sostenibilitat en clau ecològica, el desenvolupament sostenible en clau econòmica, la protecció del medi ambient en clau jurídica, i la docència de tot plegat.\nEn aquesta línia, el Programa de les Nacions Unides per al Desenvolupament ha formulat l’Objectiu del Desenvolupament Sostenible núm. 16, que porta per títol “Pau, justícia i institucions sòlides”. L’ODS en qüestió ha de portar als ensenyants de les Facultats de Dret a replantejar quin és el paper dels formadors i especialment dels juristes per a aconseguir la justícia en el sentit a què s’hi refereix el Programa.\nAtesa l’amplitud de l’ODS en qüestió, que es refereix a conceptes tan amplis com la pau, la justícia i les institucions, el projecte implica la revisió de nombrosos aspectes del currículum tradicional, des del marc institucional de l’Estat, als aspectes de seguretat, tractament dels delictes, polítiques de prevenció, marc econòmic per a combatre la pobresa, etc. El mateix Programa de Nacions Unides desenvolupa l’ODS de manera molt àmplia.\nLa proposta s’allunya d’una simple idea d’ensenyar el Dret, la Criminologia o les Ciències Polítiques de manera diferent. Es tracta d’avaluar a fons com la sostenibilitat impacta de ple sobre tots els aspectes relatius a la docència, des de la definició dels graus i màsters a les memòries fins a l’avaluació dels estudiants.\nEn aquest sentit, es tracta d’una proposta madura (perquè es basa en un treball previ de la XID); escalable, ja que pot beneficiar a múltiples graus (i màsters) i centres; alineada amb el Pla Estratègic de la UdG, ja que es refereix directament als ODS; és innovadora, perquè una tal revisió no s’ha dut a terme mai, que se sàpiga, en estudis com els de la FD, en cap Facultat del nostre entorn.\nEn definitiva, cal una revisió profunda de com ensenyem a la FD i com els ODS impacten sobre el nostre àmbit, com redefinir mètodes, enfocaments i curricula, així com formular propostes sobre allò mateix que s’estudia.\n1.3. Projecte "Modificació de competències als Graus de la Facultat de Dret"\nPersona coordinadora: Dra. Silvia Pereira (vicedegana)\nDes del procés d’acreditació dels graus, tenim uns objectius al pla de millora en relació amb la necessària modificació de competències als graus de la Facultat. La introducció de les competències en la implementació del Pla de Bolonya es va fer d’una manera apressada, sense la necessària experiència, i fins a cert punt amb un criteri millorable. Amb la perspectiva que dona el moment present, havent produït ja diverses promocions d’estudiants amb aquests Plans, es constata que la formulació de les competències encara es pot formular molt millor.\nNo només es pot canviar la formulació de les competències, sinó també l’assignació de competències a les diferents assignatures. Concretament, les Àrees de coneixement varen proposar moltes competències a les respectives assignatures. Això produeix una certa inflació de competències, sense que hi hagi una distribució racional i lògica del desenvolupament de les competències al llarg dels Graus.\nPer un exercici de qualitat valorem la necessitat de comptar amb un suport extern especialitzat que ens ajudi a canviar les competències. A finals de l’any 2022 tenim la visita del comitè extern per tornar a avaluar els nostres graus i aquesta tasca hauria d’estar feta. Es tracta d’una feina fonamental ja que les competències estan al centre de la definició dels graus.\nEs tracta d’un projecte en la línia de sumar les intel·ligències, en el sentit que les competències s’han de definir de manera estructurada i lògica, i no com una mena de competició a veure qui té més competències a les seves assignatures. Això aconsella una reducció considerable del nombre de competències per assignatures, de manera que en una assignatura es puguin treballar sense problema una o dues competències, i no 10 o més.\nAquesta revisió s’ha de dur a terme a partir d’un estudi molt curós de les competències que apareixen en altres graus de les mateixes matèries, així com les recomanacions de les agències acreditadores.\nObtenir una diagnosi i proposta per a sistematitzar i reduir el nombre de competències en els nostres graus.\nIncorporar els canvis previstos.\n1.4. Projecte "Clínica d’intervenció Jurídica i Social de la UdG"\nPersona coordinadora: Dr. Marco Aparicio (professor de Dret constitucional).\nLa proposta de creació de la Clínica d’Intervenció Jurídica i Social pretén que la UdG pugui comptar amb un espai de formació d’eminent caire pràctic i compromís social. Inspirat en el format de clínica jurídica, l’objectiu serà el de permetre als i a les estudiants que hi formin part participar en l’acompanyament socio-jurídic i de política pública local de diverses problemàtiques tant en el nostre entorn més proper com en d’altres realitats en les que es pugui arribar a incidir.\nPer acompanyament socio-jurídic s’entén la possibilitat de realitzar un primer assessorament front a possibles vulneracions de drets que pateixin persones pertanyents a col·lectius en situació de vulnerabilitat. Igualment, a partir d’aquest primer acompanyament, s’haurà de permetre que en determinats casos es pugui donar continuïtat en coordinació i treball conjunt amb entitats col·laboradores amb la Clínica. Aquest primer assessorament i acompanyament també es podrà donar en l’àmbit de la política pública local, especialment enfocat als municipis més petits del territori i a entitats que treballin en aquest àmbit, sempre des d’una perspectiva d’incidència i millora per a col·lectius en situació de vulnerabilitat.\nNo es descarta poder participar també en el disseny de litigis estratègics i en l’acompanyament jurídic en contextos d’especial vulnerabilitat que impliquin també estades vinculades a voluntariat (en coordinació amb la Unitat de Compromís Social). Un exemple seria el treball a realitzar per la defensa dels drets humans en zones de frontera (Grècia, països balcànics, frontera sud -Melilla, Ceuta, Canàries). Ara bé, insistim, caldria assegurar una relació propera amb el context més immediat, en problemàtiques com el dret a l’habitatge, el dret als subministres bàsics (aigua, energia), drets de persones migrades, problemàtiques de tipus ambiental, etc. Per tal que els serveis que pot oferir la Clínica puguin ser coneguts per la ciutadania, s’establiran convenis de col·laboració amb col·lectius i entitats socials i entitats públiques (municipis, consells comarcals, Diputació).\nEn funció del nombre d’estudiants que integrin cada curs la Clínica caldrà que hi hagi tutors especialitzats de la pròpia UdG. En principi es calcula que caldria garantir una ràtio d’un/a tutor/a per cada 10 estudiants.\nInicialment, com a prova pilot, la Clínica estarà adreçada a estudiants de la Facultat de Dret (graus de Dret, CPA i Criminologia) però no es descarta que, el més aviat possible, la Clínica pugui també acollir a estudiants d’altres graus. D’aquesta manera, estudiants d’educació social, treball social, ciències ambientals, o qualsevol altre estudi en el que la sinergia de coneixements sigui útil per la millor de les possibilitats d’intervenció en problemàtiques socials i ambientals. Per tant la proposta és escalable.\nLa Clínica permetria la UdG avançar en el seu compromís social. En aquest sentit, la Clínica es podria coordinar tant amb la Unitat de Compromís Social (inclòs l’àmbit de Cooperació) com amb el Campus de Cohesió i Compromís Social. Igualment, podria ser considerat com a part del pla d’acció per millorar el compromís comunitari, tal i com estableix el projecte europeu en el qual participa la Universitat de Girona (projecte SHEFCE -Steering Higher Education for Community Engagement). Igualment, la Clínica podria vincular-se amb les activitats de diferents Càtedres UdG, com per exemple la Càtedra UNESCO de Desenvolupament Humà Sostenible.\nPer altra banda, la posada en marxa de la Clínica a la UdG ens permetria vincular-nos a una xarxa de Clíniques jurídiques existent tant a Catalunya com a la resta de l’Estat, xarxa que permet l’intercanvi d’experiències que poden ser molt enriquidores tant per la formació dels i de les estudiants com pel professorat. En aquest sentit, incrementar la vinculació entre formació, dimensió pràctica i compromís social ha de servir, tanmateix, per impulsar propostes d’innovació docent.\nAquesta proposta és madura en el sentit que un professor de la Facultat (Dr. Marco Aparicio) porta ja treballant-hi més d’un curs acadèmic per a anar establint les bases d’aquesta clínica, per encàrrec del Deganat de la FD.\nPosada en funcionament i cronograma per al curs 2021-22\nEs proposa doncs la creació de cara al curs 2021-2022 de la Clínica d’Intervenció Jurídica i Social de la UdG. Coma punt de partida, es podria vincular la posada en marxa de la Clínica a un grup de 5-10 persones que o bé ja hagin cursat o bé es matriculin per cursar l’assignatura optativa “Activisme en defensa dels drets humans”, assignatura on ja s’han pogut treballar alguns aspectes sobre la intervenció jurídica en problemàtiques socials, cosa que novament reforça la maduresa de la proposta.\nAquest grup de 5-10 estudiants passarien a integrar la Clínica al llarg d’un curs (2 semestres). Durant el primer semestre, l’activitat seria de tipus eminentment formatiu (vinculat inicialment a l’assignatura optativa esmentada i d’altres espais complementaris de formació) i de contacte amb entitats i col·lectius d’intervenció social.\nAl llarg del 2n semestre, es podria ja realitzar l’acompanyament social i jurídic demandat. La participació en la Clínica seria reconeguda amb almenys 3 crèdits, un cop presentat l’informe d’activitats, que hauria de ser validat pel tutor o tutora.\nActivitats dirigides als estudiants:\nConvocatòria per estudiants\nPrimers contactes amb entitats, administracions locals i usuaris de la clínica\nTasques de coordinació:\nContacte amb entitats, administracions locals i potencials usuaris de la clínica.\nSelecció de casos\nTasques de difusió:\nSignatura de convenis de col·laboració.\nCreació d’una pàgina web per a la difusió del projecte i com a plataforma d’interacció entre usuaris i estudiants.\nAcompanyament social, jurídic i de política pública.\nPresentació d’un informe d’activitats al final del semestre.\nAcompanyament als estudiants i supervisió.\nValidació d’un informe d’activitats al final del semestre.\nDifusió de la Clínica.\nAvaluació del primer any, propostes de millora i projecte de seguiment.\nCaptació de nous casos.\nProjecte "Dret & Rol"\nPersona coordinadora: Dra. Elena Boet (coordinadora del Màster en advocacia)\nIl·lustre Col·legi de l’Advocacia de Girona (ICAG)\nIl·lustre Col·legi d’Advocats de Figueres (ICAFi)\nIl·lustre Col·legi d’Advocats de Vic (ICAVic)\nEscola Judicial (centre de selecció i formació de jutges i magistrats, dependent del Consell General del Poder Judicial)\nCentres col·laboradors a la UdG:\nEntitats col·laboradores externes a la UdG:\nEl Galliner (Centre de Formació Teatral)\nEl projecte consisteix en simulacions judicials fetes presencialment (en l’Aula de pràctica jurídica de la Facultat de Dret) o online (mitjançant l’ús de les TIC). En les simulacions els participants desenvolupen rols similars a la pràctica judicial. D’aquí el nom del projecte, que uneix el Dret i els Rols que es desenvolupen en aquest àmbit.\nEs pretén aconseguir els dos objectius de la convocatòria, en el sentit (1) de “Potenciar la perspectiva transversal i interdisciplinària en els projectes d’innovació docent” i (2) promoure la creació de nous ecosistemes d’aprenentatge en base a la potenciació del treball col·laboratiu amb professorat d’àmbits complementaris i entre centres docents, institucions, entitats i empreses del territori”.\nPel que fa al primer aspecte, la transversalitat s’assoleix amb la implicació de diverses Facultats i Escoles de la UdG, així com de fora de la mateixa. Començant per aquestes darreres, la majoria de les institucions participants tenen una llarga i productiva trajectòria de col·laboració mútua, no només en el marc de la docència dels graus (mitjançant la implicació de professionals de prestigi com a professorat associat), sinó especialment en el de la del Màster universitari en advocacia. En aquest darrer, com hom sap, la col·laboració ha vingut de fet imposada per la normativa ordenadora de l’estudi, que obliga les universitats a impartir aquestes titulacions amb la participació dels Col·legis d’advocats. El cas és que l’experiència acumulada amb aquesta afortunada aliança ha estat extraordinàriament positiva, havent permès ja la graduació de diverses promocions d’advocats i fins i tot donat fruït a l’obtenció d’un segell d’Excel·lència de l’Agència de Qualitat (AQU Catalunya). Un dels aspectes més destacats per l’AQU en la primera acreditació del Màster en advocacia fou, precisament, la bona coordinació entre els esmentats Col·legis i la Universitat.\nLa proposta que es planteja té la finalitat de fer un pas més en aquesta col·laboració, seguir acostant la universitat al món pràctic i professional, i estendre els beneficis d’aquesta col·laboració a altres estudis de la Facultat, en particular el Grau en Dret i, de retruc, els altres estudis on s’imparteixen assignatures de contingut jurídic (Criminologia i CPA, principalment). Per tant, la proposta pot beneficiar tots els estudiants de la Facultat a nivell de grau. Les simulacions són també especialment interessants en el Màster en advocacia, on els estudiants tenen més maduresa.\nEn aquest primer bloc, es proposa també d’entaular relació amb altres institucions, concretament el Poder Judicial (a través del Consejo General del Poder Judicial), i més concretament la seva Escola Judicial (amb qui s’acaba d’iniciar el conveni per a començar a avançar en aquesta línia, i permetre que els jutges en formació participin en les simulacions), així com els l’Escola d’Administració Pública de Catalunya. També, com es veurà, es requerirà la participació d’entitats no estrictament jurídiques, com són escoles de teatre (El Galliner) o arts escèniques (Escola Universitària ERAM) i de producció audiovisual (novament ERAM). Comptem també amb la Plataforma per la Llengua per a plantejar casos sobre temàtiques lingüístiques, entre altres de possibles.\nPel que fa al segon aspecte, el de la col·laboració amb altres Facultats i centres, es proposa d’incrementar la relació i trobar punts de confluència i sinergies entre centres, que suposin una renovació de la docència i una millora de l’aprenentatge dels estudiants:\nEn aquesta línia, s’ha posat en relleu moltes vegades que la formació dels professionals del Dret és de marcadament caràcter tècnic, i que sovint manquen d’un marc cultural o intel·lectual, de tall humanístic, que propiciï un pensament crític i creatiu. El jurista necessita, doncs, dominar també altres llenguatges diferents del pròpiament jurídic, com és, per exemple, el literari (darrerament, entre altres, Teresa Arsuaga, El abogado humanista, Madrid: Civitas, 2018, p. 23). Així mateix, s’ha posat de manifest en reiterades ocasions que el Dret per si sol no és suficient per a resoldre ni per a entendre determinats conflictes. En molts casos, la resolució de les controvèrsies acaba depenent de factors extrajurídics, o que el Dret no pot explicar. És per això que el Dret s’ha de nodrir, complementar i enriquir amb perspectives addicionals. En aquesta línia, s’ha escrit que el Dret necessita “esser embolicat en un nou projecte que el guiï: l’art” (Santiago González-Varas, Juicio a un abogado incrédulo, Madrid: Civitas, 2015, p. 16). A més a més, en els darrers temps sembla que s’hagi difuminat la distinció entre Dret i política, si és que van estar separades en algun temps. Des de determinats sectors, es recorre cada vegada més al Dret com a lloc on resoldre conflictes marcadament polítics, un fenomen que tots hem presenciat al fil del “Procés” independentista català, tot i que no és ni molt menys exclusiu del nostre país (vegeu Thomas Geoghegan, See you in court, New York/London, The New Press, 2007, p. 9 ss.). Qüestions que abans eren discutides en els àmbits científics o polítics han fet ara la seva irrupció a les sales judicials. Un bon exemple és l’onada de litigis climàtics, en què la ciutadania demana comptes als respectius Estats sobre la lluita contra el canvi climàtic, un escenari en el qual els òrgans judicials s’han convertit de facto en un fòrum de debat sobre una de les qüestions més candents i urgents dels nostres temps (vegeu darrerament Geert Corstens / Reindert Kuiper, De rechter grijpt de macht, Prometheus, 2020).\nRespecte de la Facultat de lletres es pot destacar també la confluència en el camp de la filosofia i la política, així com de la comunicació cultural. Amb aquella facultat, esperem poder afegir a les simulacions aspectes de la retòrica i l’oratòria que són determinats en els processos judicials. L’Escola ERAM també pot aportar en aquest sentit, atesa la seva expertesa en arts escèniques.\nTambé és necessària i es busca en aquest projecte la imbricació i col·laboració de la Facultat de Dret amb altres facultats de la UdG. Concretament: (1) amb les Facultat de Medicina i d’Infermeria, atès el gran nombre i varietat de situacions en les quals els professionals sanitaris participen en processos jurídics: dictàmens pericials, judicis sobre la capacitat, valoració de l’interès del menor en processos de persona o família, valoració de seqüeles en accidents, actuacions de sanitaris en el curs d’operacions quirúrgiques amb danys per al pacient, etc. (2) Amb l’Escola Politècnica Superior, novament, per les nombroses interseccions que hi ha entre els respectius àmbits, per exemple, en relació amb la protecció de les patents o els dissenys industrials (aspecte del que s’ocupa el Dret mercantil; p.ex. el recent cas Thermomix vs. Lidl), o en l’àmbit interfronterer de la informàtica i el Dret (protecció de dades, innovació tecnològica, intel·ligència artificial, etc.). Casos com el recentment plantejat a Holanda, on el govern va utilitzar un algoritme (SyRi) que discriminava en contra d’una ètnia o per raons de pobresa, poden donar peu a estudis interdisciplinaris que se situen en el cor de l’objectiu d’aquest subprograma. (3) Amb la Facultat d'Educació i Psicologia, no només per l’interès i articulació educativa de la proposta mateixa, sinó per les especificitats de la dita Psicologia jurídica, amb les aplicacions recents com poden ser els camps de la neurociència i el Dret (valoració de la culpa penal), influència d’estupefaents o trastorns mentals sobre la rellevància penal de la conducta humana, etc. (4) Amb la Facultat de Turisme, per l’evident connexió amb el Dret (dit precisament “del turisme”: contractes hotelers, viatges combinats, etc.). (5) Amb la Facultat de Ciències Econòmiques i Empresarials, per la creixent col·laboració que es fa necessària entre els diversos professionals, en la mesura en què l’assessor jurídic no només ha de valorar la possibilitat conforme a la llei sinó també l’eventual cost econòmic d’una operació, o bé en el si de les demandes de responsabilitats contra membres de consells d’administració o auditors de comptes, etc., aspectes tots ells que es presten fàcilment a la simulació. (6) Amb la Facultat de Ciències, per la creixent intervenció dels experts en ciències naturals en processos judicials de tota mena, p.ex. avaluacions de risc ambiental, aspectes de protecció intel·lectual o industrial, urbanisme, protecció d’obtencions vegetals, etc. Com a mostra, els tribunals de patents de l'Oficina de patents europea (EPO Munic) estan integrats per un jurista i dos especialistes tècnics (metges, químics, enginyers...). Per posar un tema d'interès actual es pot referir una simulació jurídica sobre els límits legals i morals de l'exclusiva per part de la indústria farmacèutica dels drets sobre les vacunes COVID, tema que podria permetre la implicació de diferents facultats de la UdG i d'operadors jurídics i empresarials del territori.\nLa perspectiva transversal i interdisciplinària es fixa com a objectiu la creació d’un nou ecosistema d’aprenentatge, de caràcter teòric-pràctic. Per a això, es compta amb la implicació dels Col·legis i dels professionals en qüestió. Especialment, s’aspira a la creació d’un nou ecosistema on la teoria i la pràctica s’uneixin en una de sola, ja que es proposa de generar un nou espai d’aprenentatge on s’interrelacionin i es compenetrin els vessants universitari i professional. Si bé en els darrers anys l’ensenyament del Dret a les Facultats de Dret ha canviat considerablement, és cert que encara falta una major proximitat i compenetració entre la universitat i el món professional. L’aplicació del Pla Bolonya, o Espai Europeu d’Educació Superior, no sempre s’ha traduït en la incorporació d’activitats veritablement pràctiques. És cert que els estudiants ja no assisteixen a un reguitzell d’exposicions magistrals dels professors, però sovint les pràctiques ho són només en el nom. Són els mateixos professors teòrics els que organitzen “pràctiques”, i aquest terme s’empra molt generosament per a englobar activitats d’aprenentatge simplement diferents de la classe magistral o teòrica tradicional. Els estudiants tenen aleshores la impressió que les pràctiques tenen, de fet, poc caràcter pràctic, o que la teoria es disfressa de pràctica, i que la pràctica de veritat no comença fins que abandona les aules i comença la seva singladura professional.\nA això s’afegeix un nou element, com és la transformació la manera com s’accedeix a la informació, com es tracta, i en definitiva, com treballen els professionals del Dret avui en dia. Els estudis de Dret tradicionalment han pecat d’excessivament memorístics, amb un èmfasi especial en l’estudi del text legal. Tradicionalment, el docent proporcionava les claus per a entendre aquell text, com si es tractés d’una revelació. Aquest tipus d’ensenyament, heretat de la tradició medieval de les primeres facultats de Dret europees, té escàs sentit avui en dia, quan tots els casos judicial i pràcticament tota la literatura especialitzada es pot consultar a un cop de click. Cal formar juristes, doncs, que sàpiguen localitzar la informació, assimilar-la i digerir-la, però sobretot, aplicar-la en casos concrets. Per a donar veritable autonomia i responsabilitat a l’estudiant cal empoderar-lo i fer-lo director del seu propi aprenentatge, de manera que s’hagi d’organitzar i desplegar per si sol, amb l’orientació del professorat, tots els recursos conduents a la resolució d’una controvèrsia o conflicte d’interessos.\nAixí doncs, sembla que cal donar un pas més i transformar la docència del Dret mitjançant un entorn d’aprenentatge nou. Aquest entorn pensem que ha de ser el que proporciona la simulació judicial. En efecte, la gran majoria d’estudiants del Dret acabaran exercint una professió als tribunals de justícia, sigui com a advocats, procuradors, jutges, etc. Resulta fonamental que els futurs juristes es familiaritzin no només amb la informació, que ja s’ha dit que avui en dia és fàcilment accessible, sinó també amb totes les competències, habilitats i aptituds que el veritable professional necessita. Aquest desenvolupament implica un creixement i transformació personals que esdevé possible si es posa l’estudiant en una tessitura igual, o molt similar, a la que trobarà el dia de demà. La simulació judicial suposa un gran avanç en aquest sentit, en la mesura en què obliga l’estudiant a posar-se en situació, dur a terme un aprenentatge vivencial molt diferent en comparació amb l’estudi memorístic o el treball intertextual a què està habituat, i l’acosta definitivament al que amb gran probabilitat constituirà el seu futur professional.\nTal vegada es podria dir que per a fer simulacions judicials no és necessari demanar un ajut d’innovació docent com el que ara es planteja, concretament en el Subprograma 2 de la convocatòria. És cert que, en alguna mesura, a la Facultat de Dret ja es fan algunes simulacions i que existeix, és obvi, la participació dels professionals a la docència. Però la realització de judicis simulats, per exemple, és en realitat molt ocasional, atesa la gran complexitat de la seva organització, i es fa normalment sense el concurs o ajuda dels centres i actors que ara es plantegen. L’Ajut d’innovació docent es planteja com un salt quantitatiu i qualitatiu en la docència, amb un fort caràcter innovador, de tal manera que la simulació no sigui la excepció, sinó la regla. Per a fer-ho possible, cal com a pas previ teixir els contactes, la col·laboració i la complicitat de múltiples institucions, cosa que requereix temps i recursos. La Facultat ja disposa d’una Sala de vistes a les seves instal·lacions, essent una de les poques facultats del món dotades d’aquest equipament, però això és només un suport físic, el topos, que cal omplir i activar. Cal, doncs, acabar de donar-hi contingut i treure’n “profit”. A més, la Facultat de Dret no pot endegar un projecte d’aquestes característiques per si sola, sinó que necessita el concurs d’altres institucions, i molt especialment, dels advocats. En aquest sentit, el projecte que es proposa s’alinea amb la Suma de les intel·ligències, com es recull al Pla estratègic de la UdG, ja que implica unir i confluir en un mateix espai, com s’està explicant.\nEn aquest sentit, es proposa d’organitzar simulacions judicials en les quals participin operadors jurídics del món professional, simulacions o “jocs” de rol en les quals els estudiants actuïn ja com si fossin veritables professionals, sota la supervisió de pràctics de prestigi. En aquest nou plantejament, la feina de documentació, preparació i estudi de la legislació, etc., no constitueix ja l’objectiu últim de les assignatures, com passa sovint actualment, sinó el pas previ, la condició indispensable però insuficient, per a la posada en pràctica del Dret en el marc de la simulació. La incardinació de la proposta en el Subprograma 2 permet no sols la consecució dels recursos materials necessaris sinó també la implicació de persones que l’altrament no podrien participar en la docència regular a la Facultat. En aquest sentit, es tracta d’una experiència escalable, perquè s’aspira a crear un espai interdisciplinari d’aprenentatge, en què conflueixin experts, professors o professionals de diversos àmbits, cosa que es pot traslladar fàcilment a altres centres. Al fil d’un judici, per exemple, poden generar-se aprenentatges de moltes altres disciplines, com s’està exposant.\nAquestes simulacions es plantegen com a principalment judicials, bo i tenint en compte que també la tipologia dels processos judicials és molt variada. Però també es planteja de manera oberta i flexible, de manera que siguin possibles simulacions jurídiques de caràcter no judicial, com poden ser les de caràcter notarial, registral, o merament administratiu. Es pot pensar, per exemple, en processos administratius relatius a la capacitat de les persones (com els que es duen a terme en el si de la DGAIA), a la determinació de la responsabilitat ambiental (processos administratius), etc. També, en el que és pròpiament l’esfera judicial, es té en compte la multiplicitat d’instàncies i òrgans, de manera que les simulacions no es restringeixin a la litigació local o nacional, sinó que s’obri als estudiants també la possibilitat de conèixer com és un procés internacional. En aquest sentit, la Facultat ja ha estat treballant durant els dos darrers cursos en establir les bases per a participar en un judici simulat internacional (Moot Court). L’ajut que ara se sol·licita suposaria expandir, consolidar i desenvolupar aquesta iniciativa, concretament, amb el desenvolupament d’una simulació de procés judicial en defensa dels drets humans (Tribunals d’Estrasburg o Luxemburg) o davant el Tribunal Internacional de La Haia, principalment.\nPer a dur a terme aquestes simulacions, es requereix la participació de diversos actors, a part òbviament dels estudiants. Cal en primer lloc la implicació del professorat de la Facultat per a integrar o incrustar aquestes experiències d’aprenentatge en les assignatures. Atès que s’aspira a crear un espai o ecosistema d’aprenentatge innovador i pluridisciplinar, es tracta de replicar en la simulació judicial la concurrència de professionals amb perfils diversos que té lloc a la realitat. Típicament, la FD definiria un cas de simulació judicial on intervindrien estudiants no només de Dret, sinó d’altres estudis. Aquests darrers podrien participar en el procés a títol de pèrits, experts o científics en el cas específic. A efectes acadèmics, això es pot traduir en el còmput d’aquesta tasca com a part de la nota d’una assignatura en el seu estudi d’origen, àdhuc amb la cobertura del TFG. Per exemple, el tutor del TFG de l’estudiant de la Facultat de Ciències (o facultat o escola que sigui) acompanyaria l’estudiant en l’elaboració del treball/simulació. L’estudiant faria així el seu TFG, al tutor de la FC li computaria com a crèdits, i també al tutor dels estudiants de Dret o altres estudis, de la mateixa manera.\nEn segon lloc, cal la participació de professionals jurídics externs, atès que una de les singularitats del nou ecosistema d’aprenentatge que es vol crear és la proximitat a (i imbricació amb) la pràctica. Aquests professionals han de ser seleccionats obeint a determinats perfils, en funció dels objectius d’aprenentatge que es volen aconseguir i de les situacions a partir de les quals s’estructuren les simulacions. En aquest sentit, caldrà comptar amb membres de la judicatura, advocats, procuradors, etc. Molt especialment, el concurs dels Col·legis professionals resulta fonamental per a identificar els actors punters en cada disciplina, així com a promoure la futura integració de l’estudiant UdG en el context professional.\nEn tercer lloc, cal la participació de persones que puguin desenvolupar els rols de la simulació. Idealment, això passa per implicar persones que puguin actuar de manera fictícia, havent assumit un determinat paper en una situació jurídica. Per exemple, es pot pensar en una persona que faci de víctima d’un accident de circulació; els hereus d’una altra persona, entre els quals es planteja un conflicte; la víctima d’una vulneració de drets fonamentals (p.ex. un cantant perseguit per les seves lletres; un treballador i un empresari enfrontats per un conflicte laboral, en fi, les possibilitats són gairebé infinites). Es pot implicar en aquesta empresa estudiants de les disciplines o arts corresponents, per als quals constitueixi un treball d’una assignatura concreta (àdhuc un Treball de Final de Grau o TFG).\nAmb la implicació d’una escola de teatre, com abans s’ha referit, es podrien implicar en les simulacions estudiants que desenvolupessin part d’aquests papers. Els estudiants de Dret haurien d’enfrontar-se aleshores a casos que fossin la translació mimètica de la realitat que trobaran el dia de demà. Amb l’ajuda d’un centre de producció audiovisual, es pot generar material d’aquest caràcter que serveixi de suport material o documental als casos, p.ex. una gravació fictícia d’un esdeveniment a l’interior d’un lloc de treball; una gravació sobre una determinada conversa; documents diversos de caràcter legal o paralegal, sobre els quals treballar, etc. La intervenció d’aquesta mena d’actors permet que l’estudiant es posi en situació molt millor, i que amb l’ajuda de professionals jurídics ja en actiu pugui anar aprenent també altres habilitats o competències que no es treballen actualment a les aules, com poden ser habilitats soft, l’empatia, el tracte interpersonal, etc.\nAmb la implicació de la Facultat de Lletres, es poden dissenyar simulacions sobre casos extrets de la literatura, la història, o la història de l’art. Es pot tractar de casos molt ben seleccionats que es plantegin no només com a exercici d’aprenentatge, sinó als quals es doni també una major difusió, i que serveixin també per a potenciar la divulgació i la difusió de la imatge de la Universitat fora dels confins estrictes de les seves aules. S’ha fet ja alguna experiència pionera en aquest sentit, com ara un judici simulat al cèlebre mercader de Venècia, de la coneguda obra Shakesperiana, en una Facultat de Dret de Canadà, que aconseguí una gran projecció l’any 2012: per exemple, era el contracte entre Shylock i Antonio vàlid conforme al Dret actual? Fou el mercader objecte de discriminació per raó d’ètnia o religió, per la seva condició de jueu? Etc. Els recursos online de la Facultat i l'aprenentatge en el seu ús ens permetran accedir i operar (visitar) en escenaris de tribunals i institucions nacionals i internacionals de difícil o impossible accés presencial a la vegada que donarà visibilitat de l'activitat docent de l'UdG i establir noves col·laboracions i vincles per la docència.\nEn aquesta línia, es proposa d’aprofundir en el camp de l’anomenat Law Lit, en què els estudis literaris van de bracet dels jurídics (vegeu-ne dues obres fundacionals, Thane Rosenbaum [ed.], Law Lit. From Atticus Finc to The Practice, New York/London, The New Press, 2007; Lawrence Friedman [ed.], Law and the Modern Condition, Clark, New Jersey: Talbot, 2013). La col·laboració de la Facultat de Lletres permetria espigar els casos extrets del nostre cabdal cultural per a explorar-ne les implicacions jurídiques. En aquesta mateixa línia, proliferen darrerament els estudis des d’un prisma jurídic respecte de pel·lícules (vegeu el llibre del professor de Harvard i exassessor d’Obama, Cass Sunstein, The World According to Star Wars, Dey Street Books, 2016) o sèries televisives com (v.gr. Barbara Villez, Law and Order. La justice en prime time, Paris: PUF, 2014 o José Francisco Alenza García, Derecho y Justicia en Juego de Tronos, Cizur menor: Aranzadi, 2020).\nLes simulacions haurien de venir precedides d’unes sessions de preparació, en les quals es comptarà idealment amb especialistes de les matèries corresponents. En aquest sentit, resulta fonamental la col·laboració dels Col·legis professionals i altres institucions, cosa que permetrà identificar els millors especialistes. Així doncs, es podria convidar el millor expert en una determinada matèria per a impartir una xerrada sobre un tema determinat, sobre el qual versi la simulació. Aquest professional pot, en cert sentit, fer de si mateix, i oferir-se als estudiants com el col·lega més experimentat que dona el seu consell o orientació, com de fet passa habitualment a la pràctica. Les intervencions es poden gravar en vídeo, de manera que siguin accessibles als estudiants, i que es puguin fer servir en diversos anys o cursos. La participació d’experts en sentits contraposats pot servir no només per a simular l’oposició de parers típica de la contesa judicial sinó també per a promoure l‘esperit crític de l’estudiant, obligat a prendre partit.\nEn definitiva, la simulació permet enfrontar l’estudiant a un problema al que cal donar solució, de manera anàloga a l’enfocament que ja s’ha adoptat, amb excel·lents resultats, a la Facultat de Medicina de la UdG amb l’Aprenentatge Basat en Problemes (ABP). Semblantment, les simulacions col·loquen els estudiants davant de problemes, reals o ficticis (però inspirats en la realitat), en els quals han d’actuar com si fossin ja juristes titulats. La simulació permetrà acostar la universitat al món professional, i a la inversa. Generarà un corpus de material, conferències, xerrades, i experiències, que es podran aprofitar en múltiples cursos. Permetrà també projectar l’activitat de la Facultat a la societat, innovar i ser un referent en aquesta metodologia d’aprenentatge.\nPressupost obtingut en la convocatòria:\nPer a més informació sobre qualsevol d'aquests projectes, si us plau contacteu amb el Deganat de la Facultat de Dret.


Un dissabte de música i tapes - Centre Històric d'Andorra la Vella\n25 Gener 2018 | Blog, Cultura, Destacat, Portfolio | 0\nConeixes el grup andorrà Odara trio? Si encara no has tingut el plaer, aquest dissabte 27 de gener a les 21.30 h podràs descobrir-los a la Llibreria La Puça.\nOdara trio és un grup format per la veu de Sabela Simón, l’acordió de Carles Sans i la guitarra d’Albert Ginestà. Ells descriuen la seva música com una recepta i sempre diuen: agafeu una part de Bossa Nova i una altra de Folk, marineu-les amb qualsevol altre estil musical. Abans de servir el plat, afegiu-li un polsim generós de Flamenc i espècies.\nL’entrada al concert és lliure amb taquilla inversa i al bar de la Llibreria La Puça se serviran tapes abans que la música et comenci a transportar a mons desconeguts.\nVine a viure un dissabte de tapes i de música al Centre Històric d’Andorra la Vella.\nAnteriorPresentació del llibre La casa del nazi\nSegüentPlanifica les teves vacances d’estiu ara mateix!\nTorna el Mercat de la Vall\n5th Juliol 2018


Comissions Obreres creu que l'enrocament de les patronals en les negociacions salarials és més una qüestió política que econòmica\nInici » Actualitat » Comissions Obreres creu que l'enrocament de les patronals en les negociacions salarials és més una qüestió política que econòmica\nPer al secretari general de Comissions Obreres a Catalunya, Javier Pacheco, aquesta encallada per part de les patronals té més a veure amb una "qüestió política que econòmica"\nLa setmana passada es coneixia que s'havien trencat les negociacions entre els sindicats i la patronal per arribar a un acord per a la pujada de salari davant l'increment de preus. El problema que encalla la negociació és la clàusula de revisió salarial que s'estipula en els convenis col·lectius.\nJavier Pacheco, secretari general de Comissions Obreres a Catalunya, en la manifestació pel Dia del Treballador l'1 de maig. ACN\nPer al secretari general de Comissions Obreres a Catalunya, Javier Pacheco, aquesta encallada per part de les patronals té més a veure amb una "qüestió política que econòmica". En una entrevista a Ràdio Estel, Pacheco argumenta que per a les patronals "és molt difícil plantejar als empresaris que si no volen recuperar la clàusula de revisió salarial han d'apujar els sous per sobre del 5%".\nPacheco ja ha avançat que per ara no hi ha un calendari de reunions programat per continuar avançant en les negociacions a escala estatal i que s'està "molt lluny" d'arribar a un acord "que pugui ser referència per a la negociació col·lectiva" dels convenis que hi ha per aprovar. A Catalunya, la xifra de convenis col·lectius pendent d'aprovar és de 73 que, segons CCOO, afecta "a més d'1.200.000 treballadors".\nPer a Pacheco, les patronals "s'equivoquen" volent pactar increments salarials d'1,5% perquè "si hi ha una crisi de preus el primer que es veurà afectat serà a la demanda i, per tant, les empreses deixaran de guanyar diners si no faciliten als treballadors tenir capacitat de compra incrementant els seus salaris". Davant d'això, Javier Pacheco ha avisat que si no se soluciona aquesta problemàtica, l'economia pot entrar "en una espiral de crisi i recessió".\n"Si les patronals no ens donen resposta, hi haurà mobilitzacions, perquè la classe treballadora no pot tornar a pagar la factura d'una crisi econòmica"\nSi les patronals no donen resposta a les demandes dels sindicats, Pacheco ja ha avisat que "hi haurà mobilitzacions" al carrer perquè "la classe treballadora no pot tornar a pagar la factura d'una crisi econòmica".\nFutur de la planta Nissan\nEn aquesta mateixa entrevista a Ràdio Estel, el secretari general de CCOO a Catalunya també ha parlat de com avancen les negociacions a la taula de reindustrialització de la fàbrica de Nissan a la Zona Franca. Pacheco ha explicat que l'allargament per arribar a un acord té a veure amb "una situació administrativa" de la licitació del sol públic, un tràmit que segons Pacheco "s'hagués pogut fer en paral·lel al repartiment de parcel·les" als nous gestors de la fàbrica.\nEntrevista a Javier Pacheco, secretari general de Comissions Obreres a Catalunya


Curs 2012-2013 – La Peixera\nTot sobre la Peixera!\nCategoria: Curs 2012-2013\nDes d’una nau…ens visiten.\nPublished on Octubre 25, 2017 per peixeraDeixa un comentari\nEl grup de Xics i Petits ha rebut un vídeo d’algú que ve de ben lluny! I és que ha visitat La Peixera i no ens hem adonat!\nLa nostra missió és esbrinar qui és aquest peculiar personatge.\nUs ensenyem el que ens ha enviat. Mireu, mireu!\nEnllaç vídeo: Ens visita una nau\nCategories Curs 2012-2013\nPublished on Octubre 18, 2017 Octubre 18, 2017 per peixeraDeixa un comentari\nEl grup de mitjans hem estat decorant la Peixera per representar l’estació de l’any la TARDOR entre joc i joc!\nCom uns professionals hem omplert els vidres de fulles, cargols, bolets, ocells, núvols i pluja!\nUn any més la Peixera comença el nou curs. Els primers en estrenar l’espai infantil han estat el grup de Xics i Mitjans, que venen dilluns i dimecres.\nVam tenir la visita del projecte “espai sense fum” i hem estat pintant la vorera amb el símbol del núvol i el cor, representant així, un espai sense fum.\nEl grup de petits i grans, que venen dimarts i dijous, s’han familiaritzat amb l’espai i amb el grup fent jocs de coneixença i adaptant-se al centre.\nA més, s’ha reunit a les famílies de tots els infants per informar de tot el que fem a La Peixera i de la seva programació.\nSant Jordi: llibres per als nois i les noies!\nPublished on Abril 26, 2016 Abril 27, 2016 per peixeraDeixa un comentari\nA la Peixera ens encanta el Sant Jordi!! I per això em fet un munt d’activitats!!\nVam escoltar i veure la llegenda de Sant Jordi!\nEls més petits vam fer un drac de lo mes xulo!\nI el millor de tot! Vam fer una amic invisible entre nosaltres, on cadascú va escollir un llibre per al seu amic o amiga invisible!\nCategories Curs 2012-2013, Curs 2015-2016, Grup mitjans, Grup petits, Grup xics\nAprofitem els divendres!\nPublished on Desembre 16, 2015 febrer 29, 2016 per peixeraDeixa un comentari\nEstem acabant el primer trimestre…i us voliem explicar com han anat els Divendres en Familia d’aquests mesos!\nMolts de vosaltres heu participat i heu pogut gaudir de tots els tallers i activitats que s’han realitzat en les diferents sessions, des d’aquí us convidem a que contineu participant, animeu als vostres pares i mares i vingueu a passar una bona estona amb els vostres companys i companyes de la Peixera!\nCom ja sabeu, en aquests divendres hem fet activitats relacionades amb: el Dia Internacional dels Drets dels Infants, hem decorat la Peixera amb dibuixos del Nadal, vam fer rens del Pare Noel, els quals van quedar molt i molt macos….Fins i tot, vam gravar un LipDub!!!!\nAquest divendres dia 18 acomiadarem l’any fentcagar al Cagatió i veurem el Lipdub, així que esteu tots convidats!!!!\nUs deixem unes fotos de l’activitat del Dia Internacional del Drets del Infants, vam fer un collage amb els diferents drets!\nCelebrem Sant Sadurní!\nPublished on Desembre 5, 2015 Març 4, 2016 per peixeraDeixa un comentari\nJa ha passat el mes de novembre….i ha estat un mes carregat d’activitats, ens han visitat unes colles molt especials i fins i tot hem fet una sortida!!!\nI és que com ja sabeu…el 29 de Novembre és la Diada de Sant Sadurní a Montornès del Vallès i a la Peixera ho hem celebrat com cal!\nEls diferents grups han estat coneixent durant tot el mes als Gegants de Montornès; en Pere Anton, en Bartomeu Sala, l’Angeleta i en Banyetes. Moltes de nosaltres ja els coneixíem…fins i tot el grup de mitjans i grans han estat treballant la Música Popular que sona quan surten els gegants!!!Quins instruments es fan servir, les melodies de les cançons….han fet una bona feinada!!!\nEl dia 27 de Novembre, aprofitant que s’acostava la Diada, ens van visitar la Colla de Gegants i la Colla de Diables de Montornès del Vallès. Va ser tota una experiència veure a l’Angeleta i al Banyetes a la Peixera ballant…Fins i tot hi havia capgrossos!!!!!! També per part dels Diables, ens va visitar el Drac Petit i ens van fer sentir com si estiguéssim dins d’un correfoc!!!! Ens el van deixar provar, ballar amb ell…!!!!Va ser MOLT i MOLT divertit!!!!!\nI el dia 29 el grup de mitjans i grans vam anar a veure el Cercavila de la Diada de Sant Sadurní. Ens va agradar molt perquè vam veure els gegants que ens havien visitat a la Peixera i vam veure l’espectacle de la Colla de Diables!!!\nL’any que ve repetirem!!!!!\nMúsica, música i més música!!!\nPublished on Novembre 4, 2015 Març 4, 2016 per peixeraDeixa un comentari\nJa feia dies que no us explicàvem gaire novetats…però es que hem estat molt i molt enfeinats engegant el nou curs!!!!\nCom ja us varem informar…aquest any la Peixera ve amb moltes energies per a què tothom pugui gaudir i formar part de totes les activitats que proposarem!\nI és que…us volem explicar un fet molt important…ja fa setmanes que hem començat a treballar el centre d’interès d’aquest any, que és: LA MÚSICA!!!!\nDurant aquest dies el grup de Xics ha escoltat contes musicals, com per exemple, els Músics de Brèmen. El grup de petits va rebre la visita d’un director d’orquestra, demanant-los ajuda perquè s’havia quedat sense instruments…ja veurem com acaba això!I el grup de mitjans i grans…hem conegut l’estil musical del rock!!!Van deixar anar el seu esperit rockero deleitant-nos amb una actuació brillant.\nUs hem d’informar que el projecte de Divendres en famílies, ja està en marxa. A la primera sessió varem fer uns panellets boníssims aprofitant que s’acostava la Castanyada! Des d’aquí us convidem a tots a continuar participant, ja que aquest any ve carregat de propostes molt interessant!!\nUs deixem algunes fotografies d’una activitat que varem fer el grup de petits i del taller de panellets!\nComencem un nou curs a la Peixera.\nPublished on Octubre 7, 2015 per peixeraDeixa un comentari\nBenvingudes i Benvinguts a la Peixera!!!\nAquesta setmana hem començat el curs.\nXics, Petits, Mitjans i Grans, famílies i educadors ens hem pogut conèixer i gaudir de les primeres trobades, on tots plegats ens hem retrobat després de l’estiu o bé ens hem conegut.\nAquests primers dies hem jugat, saltat, pintat, rigut… i estem descobrint nous espais a les sales!\nBen aviat començarem a mostrar imatges i vídeos del nou curs 2015-2016.\nEns esperen moltes sorpreses!!!\nMostra de teatre!\nPublished on Juny 4, 2015 per peixeraDeixa un comentari\nFa molts dies que no escrivim, d’aquí uns dies penjarem les fotos de colònies i us explicarem lo bé que van anar!!!!\nUs informem que demà dia 5 de juny, a les 18:00 a l’Espai Cultural Montbarri, el grup de grans de la Peixera representarà la obra de teatre que han estat assajant durant tot el curs.\nL’obra es titula “Jo vull ser normal” , us prometem que és molt engrescadora i passareu una bona estona!!!\n*Recordem als infants que a les 17:00 estan convocats a l’Espai Cultural Montbarri\nMarxem de colònies!!!!!!\nPublished on Mai 22, 2015 per peixeraDeixa un comentari\nQuins nerviiiiis!!!!!Quina emoció!!!!!!\nI és que…HA ARRIBAT EL GRAN DIA!!!!\nDemà dissabte, un total de 25 infants de la Peixera marxem de colònies a Santa Maria de Palautordera, fins diumenge al migdia.\nPortem una setmana molt emocionats ja que sabem que ens ho passarem d’allò més bé i serà una gran experiència per molts de nosaltres…\nEls monitors de la Peixera, ens han preparat moltes sorpreses i un súper joc de nit…quina por!!!!!!!\nAixí que…demà dia 23. tothom a les 9:30 a la parada de l’autocar de Montornès Nord, amb la motxilla preparada i moltes ganes de passar-s’ho bé!!!!\nEns veurem diumenge a les 12 del migdia a la Peixera,\nPrepareu les orelles perquè vindrem amb moltes ganes d’explicar-vos coses!!!\nNotícies del grup de petits!\nPublished on Mai 15, 2015 Mai 15, 2015 per peixeraDeixa un comentari\nUs voliem explicar que el grup de petits està fent moltes coses!! Aquesta setmana ha estat molt divertida:\nMireu, un exemple, dimarts vam fer un campionat de jocs esportius al carrer, eren diferents proves, com el joc del mocador, curses amb pals de hockey i relleus amb unes pilotes gegants. Ens vam dividir en dos grups i ens ho vam passar genial!!! Encara que feia molta calor…teniem moltes ganes de jugar!!\nPublished on Mai 8, 2015 per peixeraDeixa un comentari\nFa dies que no us expliquem res…\nDesprés de la diada de Sant Jordi, en la qual els grups de mitjans i grans es van esforçar molt per aconseguir diners per les colònies, us hem de dir que ja queda poquet per marxar de cap de setmana!!\nLes colònies de la Peixera es faran els dies 23 i 24 de maig, el lloc serà el mateix que el de l’any passat, la casa s’anomena La Granja i està situada a Santa Maria de Palautordera.\nTant els infants com els monitors estem molt i molt emocionats, és una activitat molt esperada per tots i en la que ens ho passem molt bé. Ja que tenim la oportunitat d’anar d’excursió…i encara millor…passar una nit fora!!!!\nAquí us deixem l’enllaç web de la casa per si li voleu fer una ullada!\nPer altre banda, us heu d’anar reservant el divendres 5 de juny, ja que el grup de grans presentarà l’obra de teatre que ha anat assajant durant tot el curs, aquesta s’anomena “Vull ser normal”, aquesta activitat es realitzarà a l’espai cultural Montbarri.\nPel que fa al grup de Xics i Petits, estem treballant el conte de la porqueta Olivia, és un personatge una mica peculiar… i ens està explicant les diferents professions que existeixen!!!\nFins aquí les notícies fresques…us tornem a escriure aviat!!!!!\nSant Jordi la princesa va salvar…i una rosa li va dar!\nPublished on Abril 29, 2015 per peixeraDeixa un comentari\nJa tornem a ser aquí i us volem explicar com va anar la diada de Sant Jordi!\nCom cada any, la Peixera ha participat en aquesta festa al municipi. Dintre de poc els grups de mitjans i grans marxarem de colònies un cap de setmana, i com s’ha anat fent en els darrers anys, per poder recaptar diners, els infants van col·laborar en aquesta festa muntant una paradeta amb una sèrie d’articles que havien fet ells i que els van ficar a la venda…Havíem preparat moltes coses…roses pintades fetes amb pinyes, reposa-gots, polseres, punts de llibre…Així com, també vam comptar amb els berenars i sucs que havien fet les famílies i que estaven boníssims!!!!\nEls infants van participar molt…s’anaven tornant per atendre a la gent que s’acostava a la nostra parada i vam poder recaptar prou diners!!!\nLa Esther i la Patricia també van fer una bona feina!!!Van explicar el conte de la Zea que tant ens agrada a la Peixera, en la marató de microcontes!!! Així tots els nens i les nenes de Montornès van tenir la oportunitat de conèixer aquesta zebra tant especial!!\nCréixer en família!\nPublished on Abril 22, 2015 Abril 22, 2015 per peixeraDeixa un comentari\nUs volem explicar que a partir del 24 d’abril, els divendres es durà a terme un cicle de tallers destinats a pares i mares amb nens entre els 3 i 6 anys, on es tractaran temes que afecten directament a les famílies, a l’educació dels seus fills, resolució de conflictes, etc…\nSerà una experiència molt interessant i innovadora a la Peixera…els qui tingueu la oportunitat de participar, us animem a que aprofiteu aquests tallers i que pugueu compartir els dubtes i inquietuds que tingueu, recordar-vos que els vostres fills i filles es podran quedar amb els monitors i monitores de la Peixera durant l’estona del taller! Us esperem!!!\nLa peixera surt al carrer!!!\nPublished on Abril 15, 2015 Abril 15, 2015 per peixeraDeixa un comentari\nHan passat alguns dies…però tenim notícies per explicar-vos!\nPer Setmana Santa els monitors de la Peixera vam sortir a les places Pau Picasso i Joan Miró, de Montornès Centre, a fer diversos jocs i tallers amb els infants del municipi.\nHi havia moltes coses per jugar i passar una bona estona! cursa de carretons, dibuixos gegants, jocs de taula, contes i còmics de la Biblioteca municipal, ping-pong…també vam fer uns punts de llibre molt originals , atrapa-somnis fets amb llana de colorins…\nEncara que fos vacances i molts nens i nenes estaven fora…vam passar molt bones estones i va ser molt divertit!!!!\nAra ja hem iniciat el tercer trimestre, i ens esperen moltes sorpreses… Sant Jordi, colònies, nous personatges…preparats???\nActivitats de la Peixera\nActivitats de la Peixera Selecciona el mes Octubre 2017 (3) Març 2017 (1) gener 2017 (2) Desembre 2016 (3) Novembre 2016 (2) Octubre 2016 (2) Mai 2016 (3) Abril 2016 (3) Març 2016 (7) Desembre 2015 (2) Novembre 2015 (2) Octubre 2015 (1) Juny 2015 (2) Mai 2015 (3) Abril 2015 (4) Març 2015 (2) febrer 2015 (3) gener 2015 (2) Desembre 2014 (5) Novembre 2014 (6) Octubre 2014 (4) Setembre 2014 (1) Juny 2014 (6) Mai 2014 (9) Abril 2014 (4) Març 2014 (8) febrer 2014 (3) gener 2014 (3) Desembre 2013 (1) Novembre 2013 (3) Octubre 2013 (5) Setembre 2013 (1) Juny 2013 (5) Mai 2013 (3) Abril 2013 (3) Març 2013 (3) febrer 2013 (1) gener 2013 (1) Mai 2012 (2)\nRecopilació de Cursos\nCurs 2012-2013 Curs 2013-2014 Curs 2014-2015\nFollow La Peixera on WordPress.com


Miquel Roca: “Guerra o pau” – CEEC\nEn un article a la Vanguardia Miquel Roca afirma que “utilitzar armes químiques contra la població civil és un crim contra la humanitat. Però no és només això contra el que cal fer la guerra, sinó contra la política i les ideologies que ho justifiquen. No es tractava, en el seu dia, de lluitar contra els camps d’extermini nazis, sinó contra la política i els responsables de fer-ho possible”.\nAra, de la guerra, en diuen operació limitada, quirúrgica, puntual, etcètera. Els americans, amb l’ajuda complementària dels britànics i dels francesos, llancen cent míssils contra instal·lacions sirianes i d’això no se’n diu guerra. Es tracta d’una operació “limitada” per tal d’advertir el Govern sirià que no faci barbaritats, però de manera que els russos no s’enfadin i no s’hi tornin. Una acció tan limitada que ha estat prèviament anunciada i aconseguir així no causar cap víctima. Tot molt estudiat, de tal manera que sembla una acció pactada per tal que tots quedin bé: els Estats Units per demostrar que son els més forts, el Govern de Síria per afirmar que no ha passat res i els russos per posar de manifest la seva serenor!\nPer acabar-ho d’arrodonir, l’acció bèl·lica es justifica davant la possibilitat que el Govern de Síria hagi utilitzat armes químiques, sense esperar a tenir el resultat de les proves que el mateix dia de l’atac anaven a iniciar els observadors enviats per l’ONU. Tot plegat molt confús, si no fos que s’està jugant amb foc. La guerra pactada no existeix; quan comença costa molt de controlar i el risc de la generalització és evident. Centenars de milers de sirians estan patint les conseqüències d’aquesta guerra; uns hi han deixat la vida, d’altres ho han perdut tot, molts altres coneixen l’emigració, l’exili, la misèria i la incertesa sobre el seu futur. Aquesta és una guerra de veritat; una guerra que, com totes les guerres, mata. I ho fa en nom de no se sap ben bé què, i els que moren no saben\na quina causa atorgar el sacrifici de la seva vida.\nNo té sentit ni és ètic frivolitzar com ara s’ha fet amb un atac com el viscut aquests dies. Si estem en guerra, hem de saber per què i contra qui. Certament, utilitzar armes químiques contra la població civil és un crim contra la humanitat. Però no és només això contra el que cal fer la guerra, sinó contra la política i les ideologies que ho justifiquen. No es tractava, en el seu dia, de lluitar contra els camps d’extermini nazis, sinó contra la política i els responsables de fer-ho possible. Si el Govern de Síria ha comès els crims que se li atribueixen, cal erradicar el seu sistema, no simplement fer operacions quirúrgiques per quedar bé. I no tot és la guerra; avui hi ha accions més eficaces que poden posar fi a aquesta barbàrie sense necessitat de posar en perill la vida de milers i milers d’innocents.\nVivim massa a prop de la guerra. Més aquí o més allà, la guerra ens envolta. Qualsevol petit descontrol pot tenir conseqüències fatals per al nostre món. Fer demostracions de poder per posar de relleu qui és el més fort és irresponsable. Mentrestant els dictadors, els fonamentalistes, els posseïts per la veritat seguiran actuant d’acord amb els seus credos de sang i buscaran en els atacs dels enemics una raó més per continuar justificant la seva barbàrie. És ben cert que el pacifisme, per si sol, a vegades es converteix en un ingenu aliat dels bàrbars. Però també és cert, i encara una mica més, que el joc de la guerra preventiva acaba molt sovint en guerra i res més.\nMolt de compte! El món s’acostuma a la guerra. Hem après a qualificar-la: de vegades quirúrgica o limitada, de vegades inevitable; però res pot amagar que la guerra és guerra i que s’encomana molt ràpidament.\nNo es tracta de veure qui guanya a Síria, sinó de treballar per la pau a Síria. Difícil? Segur. Més fàcil la guerra? També. Però enlloc està escrit que la facilitat de la guerra doni més beneficis que la difícil pau.\nLa Vanguardia 17-4-2018\nPrevious Previous post: Miquel Puig: “Una guerra perduda”\nNext Next post: Pilar Rahola: “Mossos post-155”